Robert Negoiță, edilul de la Sectorul 3, a țipat la agenții Poliției Locale a Municipiului București, luni, 18 martie, în timp ce transmitea live, pe Facebook, de la lucrările din fața primariei de sector. Negoiță s-a enervat pentru că primarul general Nicușor Dan a dispus oprirea lucrărilor pe Calea Dudești, pe motiv că Primăria Sectorului 3 nu are autorizație.
De partea cealaltă, primarul de la 3 susține că lucrările sunt necesare pentru a fluidiza traficul din zonă.
"Noi avem autorizație, avem toate avizele necesare, să lărgim această zonă o sută de metri, astfel încât să avem un trafic mai fluid. Iată ce se întâmplă acum când discutăm: avem niște inși trimiși de primarul general, poliția de la municipiul București, uitați-i aici, vin grămadă peste oameni, nu-i lasă să lucreze", afirmă Robert Negoiță.
La un moment dat, în timpul transmisiuni, Negoiță se duce către agenții de poliție și le reproșează că nu lasă constructorii să lucreze.
"Stai, domnule, să explici că nu ne lași să ne facem lucrarea. (…) Lăsați-ne, domnule, să ne facem treaba, duceți-vă că aveți probleme să rezolvați", le spune primarul Sectorului 3 agenților de la Poliția Locală.
Agentul de la Poliția Locală îi cere autorizația pentru lucrări și îi spune că autorizația pe care i-au prezentat-o cei aflați pe șantier nu este valabilă.
"Dumneavoastră ne luați acum cu e valabil, nu-i valabil. Vedeți-vă de drum!", este replica lui Negoiță.
Edilul a revenit într-un live ulterior pe Facebook și și-a cerut scuze pentru ieșirea nervoasă. "Cel mai deștept cedează primul", a spus edilul Sectorului 3.
La începutul lunii februarie, Primăria Generală a Capitalei a dispus oprirea lucrărilor și refacerea domeniului public din fața Primăriei Sectorului 3, după ce un agent al Poliției Locale a constatat că firma Primăriei Sectorului 3, Algorithm Construcții SRL, a făcut foraje pentru a reloca stâlpii care susțin rețeaua de contact a tramvaielor STB, potrivit informațiilor G4Media.
Totodată, a fost aplicată și o amendă de 10.000 de lei.